നഗരസഭ ശ്മശാനത്തിലെ തകരാര്: കൗണ്സിലില് പ്രതിഷേധം തൊടുപുഴ: നഗരസഭയുടെ അധീനതയിലുള്ള ശാന്തിതീരം പൊതുശ്മശാനത്തിന്റെ തകരാറിലായ രണ്ടുഫര്ണസുകളും അറ്റകുറ്റപ്പണികള് നടത്താത്തതില് നഗരസഭാകൗണ്സിലില് പ്രതിഷേധം. അടിയന്തരമായി പ്രശ്നം പരിഹരിക്കണമെന്ന് ഇന്നലെ ചേര്ന്ന നഗരസഭാകൗണ്സിലില് പ്രതിപക്ഷ കൗണ്സിലര്മാര് ആവശ്യപ്പെട്ടു. വികസനകാര്യ സ്റ്റാന്റിംഗ് കമ്മിറ്റി ചെയര്മാന് കെ. ദീപക് ആണ് ഇക്കാര്യം കൗണ്സിലില് ഉന്നയിച്ചത്. രണ്ട് ഫര്ണസുകളും കേടായതോടെ മൃതദേഹങ്ങള് ദഹിപ്പിക്കാന് മറ്റിടങ്ങളിലേക്ക് പോകേണ്ട അവസ്ഥയാണെന്ന് അദ്ദേഹം ചൂണ്ടിക്കാട്ടി. ഒരേസമയം രണ്ടു മൃതദേഹങ്ങള് ദഹിപ്പിക്കാനുള്ള സംവിധാനം ഇവിടെ ഉണ്ടായിരുന്നു. ഇതില് ഒരു ഫര്ണസ് കേടായിട്ട് ഒരാഴ്ച പിന്നിട്ടിരുന്നു. രണ്ടു ദിവസംമുന്പ് രണ്ടാമത്തേതും പ്രവര്ത്തനം നിലച്ചു. കോവിഡിന്റെ പശ്ചാത്തലത്തില് ഇപ്പോള് മൃതശരീരം ദഹിപ്പിക്കുന്നതിന് മറ്റു ജില്ലകളില് പോകേണ്ട അവസ്ഥയാണുള്ളത്. ഇക്കാര്യത്തില് അടിയന്തര തീരുമാനം ഉണ്ടാക്കണമെന്ന് കെ. ദീപക് ആവശ്യപ്പെട്ടു. ശ്മശാനത്തിന് കാലാകാലങ്ങളില് അറ്റകുറ്റപ്പണി നടത്താന് ആനുവല് മെയിന്റനന്സ് കോണ്ട്രാക്ട് കൊടുത്തിട്ടുണ്ടെന്നും കരാറുകാരനെക്കൊണ്ട് തകരാറുകള് പരിഹരിക്കണമെന്നും അഡ്വ. ജോസഫ് ജോണ് ആവശ്യപ്പെട്ടു. കരാറുകാരന് തയാറാകുന്നില്ലെങ്കില് കരാര് റദ്ദാക്കി പുതിയ കരാര് ഏല്പ്പിക്കണമെന്നും അദ്ദേഹം ആവശ്യപ്പെട്ടു. കൗണ്സിലര്മാരായ ടി.എസ്. രാജന്, എം.എ. കരിം, പി.ജി. രാജശേഖരന്, സി. ജിതേഷ് എന്നിവരും ഇക്കാര്യത്തില് പിന്തുണയുമായെത്തി. ഫര്ണസിന്റെ അറ്റകുറ്റപ്പണികള് എത്രയും പെട്ടെന്ന് നടത്തി പ്രവര്ത്തനക്ഷമമാക്കുമെന്ന് ചെയര്മാന് സനീഷ് ജോര്ജ് പറഞ്ഞു. അടിയന്തര നടപടി സ്വീകരിക്കാന് സെക്രട്ടറിയെ കൗണ്സില് യോഗം ചുമതലപ്പെടുത്തി.